text: Skralde-strejken i Kolding forbi
  09 oktober 2013 kl. 08.52
  Indsamlingen af affald begyndte onsdag morgen, og alt affald skal være hentet inden søndag aften.
  Kolding Kommune meddelte allerede tirsdag, at indsamlingen af husholdningsaffald skulle genoptages. Onsdag morgen blev det så oplyst, at medarbejderne hos Meldgaard Miljø A/S har genoptaget arbejdet, så der nu efter fire dages strejke igen bliver samlet affald fra husholdningerne i kommunen.
  
  Ekstra indsats
  Alt affald skal være samlet inden søndag aften. Meldgaard Miljø har sat flere vogne og ekstra mandskab ind for at få indsamlingen genoptaget.
  Strejken begyndte torsdag i sidste uge, fordi skraldemændene var utilfredse med "stigende overvågning" fra Kolding Kommune - og deres arbejdsgiver. De mener, overvågningen og for stramme arbejdsmiljøregler gør det for svært for dem at udføre deres arbejde.
  